Leta 1940 je na zabavi spoznala Antheila, kateremu je omenila svojo zamisel frekvenčnega skakanja, ki bi preprečila blokiranje ali prestrezanje radijskega krmiljenja zavezniških torpedov. Antheil je imel izkušnje s klavirskimi avtomati in je predlagal podoben princip delovanja za izbiranje in sinhronizacijo frekvenc med oddajnikom ter sprejemnikom. Zamisel sta razvila in jo patentirala leta 1942, vendar je mornarica njun predlog prezrla. Patent so ponovno odkrili šele med kubansko raketno krizo v začetku 1960. let, nakar se je njegova uporaba bliskovito razširila, sprva v vojski in nazadnje tudi širše, ko je nastajala brezžična komunikacijska tehnologija.